Man in besige PTA-restaurant doodgeskietArgieffoto: SAPD/Faceboo ŉ Man in sy 40’s is Dinsdagaand in ŉ besige restaurant in die ooste van Pretoria voor ander klante doodgeskiet. Kapt. Colette Weilbach, woordvoerder van die Brooklyn-polisie, het gesê die voorval het omstreeks 19:30 by Coco Bistro, in die Castle Walk-sentrum in Erasmuskloof, plaasgevind. “Twee mans was besig om hul aandete te geniet toe ŉ onbekende gewapende man by die restaurant ingekom en na hul tafel gestap het,” het Weilbach gesê. “Die verdagte het op een van die mans geskiet en hom noodlottig gewond. Die slagoffer is op die toneel dood.” Die verdagte het glo nog twee skote afgevuur voor hy van die toneel gevlug het. Die polisie is besig om die motief te ondersoek. Die Brooklyn-polisie ondersoek ŉ saak van moord. Niemand is nog in verband met die voorval in hegtenis geneem nie. Weilbach het ŉ beroep op die publiek gedoen om met inligting na vore te kom wat die polisie in hul ondersoek kan bystaan. Mense met inligting kan die Brooklyn-polisie by 012-366-1735 bel.